മാനസ വധം: ജാമ്യഹര്ജിയില് സര്ക്കാരിന്റെ വിശദീകരണം തേടി കൊച്ചി: ബി.ഡി.എസ് വിദ്യാര്ത്ഥി മാനസയെ പ്രണയ നൈരാശ്യത്തെത്തുടര്ന്ന് കണ്ണൂര് സ്വദേശിയായ രഖില് വെടിവച്ചു കൊന്ന കേസിലെ രണ്ടാംപ്രതി കണ്ണൂര് ഇടച്ചൊവ്വ സ്വദേശി ആദിത്യന് പ്രദീപ് നല്കിയ ജാമ്യാപേക്ഷയില് ഹൈക്കോടതി സര്ക്കാരിന്റെ വിശദീകരണം തേടി. ജസ്റ്റിസ് വി. ഷെര്സിയുടെ ബെഞ്ച് ഹര്ജി ഒക്ടോബര് അഞ്ചിന് വീണ്ടും പരിഗണിക്കും. കഴിഞ്ഞ ജൂലായ് 30ന് വൈകിട്ട് മൂന്നുമണിയോടെയാണ് കണ്ണൂര് സ്വദേശി പി.വി. മാനസ വെടിയേറ്റു മരിച്ചത്. കൊലയ്ക്ക്ശേഷം രഖില് സ്വയം വെടിവച്ച് മരിക്കുകയായിരുന്നു. ബീഹാറില് നിന്നാണ് രഖില് തോക്ക് വാങ്ങിയതെന്നും സുഹൃത്തായിരുന്ന ആദിത്യനെയും കൂട്ടിയാണ് ഇയാള് ബീഹാറില് പോയതെന്നും കണ്ടെത്തിയ അന്വേഷണസംഘം ആദിത്യനെ കേസില് രണ്ടാം പ്രതിയാക്കി സെപ്തംബര് ആറിന് അറസ്റ്റുചെയ്തു. എന്നാല് കുറ്റകൃത്യത്തില് തനിക്ക് പങ്കില്ലെന്നും കസ്റ്റഡിയിലുള്ള ചോദ്യം ചെയ്യല് പൂര്ത്തിയായ സാഹചര്യത്തില് ജാമ്യം നല്കണമെന്നും ഹര്ജിയില് പറയുന്നു. നേരത്തെ ആദിത്യന് നല്കിയ ജാമ്യാപേക്ഷ കോതമംഗലം ജുഡിഷ്യല് ഫസ്റ്റ് ക്ളാസ് മജിസ്ട്രേറ്റ് കോടതിയും എറണാകുളം സെഷന്സ് കോടതിയും തള്ളിയിരുന്നു.